Document ID: 32000R1533

Komisijas Regula (EK) Nr. 1533/2000
(2000. gada 13. jūlijs),
ar kuru groza Regulu (EK) Nr. 1485/96, ar ko nosaka sīki izstrādātus noteikumus Padomes Direktīvas 92/109/EEK piemērošanai attiecībā uz klientu deklarācijām par dažu tādu vielu konkrētu izmantošanu, kuras lieto narkotisko un psihotropo vielu nelikumīgai izgatavošanai
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 92/109/EEK (1992. gada 14. decembris) par dažu tādu vielu izgatavošanu un laišanu tirgū, kuras izmanto narkotisko un psihotropo vielu nelikumīgai izgatavošanai [1], kurā grozījumi izdarīti ar Komisijas Direktīvu 93/46/EEK [2], un jo īpaši tās 10. pantu,
tā kā:
(1) Komisijas Regula (EK) Nr. 1485/96 (1996. gada 26. jūlijs), ar ko nosaka sīki izstrādātus noteikumus Padomes Direktīvas 92/109/EEK piemērošanai attiecībā uz klientu deklarācijām par dažu tādu vielu konkrētu izmantošanu, kuras lieto narkotisko un psihotropo vielu nelikumīgai izgatavošanai [3], nosaka deklarāciju paraugus, kas izmantojami atsevišķos un vairākos darījumos.
(2) Ņemot vērā grūtības, kas radušās, tirgus dalībniekiem izmantojot nesaskaņotus paraugus visās Kopienas oficiālajās valodās, jāizstrādā vienots paraugs visiem tirgus dalībniekiem, lai dalībvalstu iestādēm atvieglotu deklarāciju kontroli.
(3) Kaut arī lielākā daļa kompetento iestāžu izsniedz apstiprinājumus uz ierobežotu laiku, regulas pielikumā sniegtajā paraugā šis ierobežojums nav norādīts, līdz ar to uzņēmums, rīkojoties labticīgi, varētu piegādāt 1. vai 2. kategorijas vielas uzņēmumam, kura atļaujas termiņš ir beidzies. Tāpēc deklarācijas paraugā jānorāda derīguma beigu datums.
(4) Šīs regulas noteikumi ir saskaņā ar atzinumu, ko sniegusi komiteja, kuru izveidoja saskaņā ar 10. pantu Padomes Regulā (EEK) Nr. 3677/90 (1990. gada 13. decembris), ar kuru paredz pasākumus, kas jāveic, lai novērstu dažu vielu novirzīšanu narkotisko un psihotropo vielu nelikumīgai izgatavošanai [4], kurā jaunākie grozījumi izdarīti ar Komisijas 1992. gada 21. decembra Regulu (EEK) Nr. 3769/92 [5], kā minēts Direktīvā 92/109/EEK,
IR PIEŅĒMUSI ŠO REGULU.
1. pants
Ar šo Regulu (EK) Nr. 1485/96 groza šādi:
1. Regulas 1. panta otro daļu aizstāj ar šādu daļu:
"2. Deklarācija atbilst paraugam, kas sniegts šīs regulas pielikuma 1. punktā. Juridiskas personas deklarāciju sagatavo uz veidlapas."
2. Ar šādu daļu aizstāj 2. panta otro daļu:
"2. Deklarācija atbilst paraugam, kas sniegts šīs regulas pielikuma 2. punktā. Juridiskas personas deklarāciju sagatavo uz veidlapas."
3. Pielikumu aizstāj ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 13. jūlijā

Labels: 10
0
3
1